DA-vroue reik na burgemeester-pos | News24
DA-vroue reik na burgemeester-pos
Samantha Jankovich-Besan Foto: VERSKAF
DIE DA het vroeër vandeesweek verras met die aankondiging dat Elza van Lingen, lid van die Nasionale Raad van Provinsies, sy burgemeesterskandidaat vir die Kouga-distrik is.
Van Lingen word wyd bestempel as 'n ywerige politikus wat haar deur die jare uitstekend van haar taak gekwyt het. In sommige kringe is hardop gewonder of die DA haar "afskaal".
Ook is gefrons oor die aankondiging dat Ewald Loock, die afgelope 13 jaar burgemeester van die Baviaans-munisipaliteit (wat die Baviaanskloof, Willowmore en Steytlerville insluit), die ampsketting aan Samantha Jankovich-Besan sal moet oorhandig as die DA in die komende verkiesing in dié streek wen.
Die Baviaans-munisipaliteit was die afgelope 13 jaar die enigste DA-beheerde munisipaliteit in die Oos-Kaap. Dit lê 30ste op die Good Governance Index se lys van die land se beste munisipaliteite.
Loock het gesê hy is nie seergemaak of verbitterd nie en sal nog help waar hy kan, maar die feit is dat die jonger geslag ál meer die gesig van die DA is.
"Ek meen, man, 'n ou het nog nou die dag vir my gesê jy is Afrikaans én jy lyk soos 'n ou boer! Daar het jy dit – ek het nie die DA se new look nie."
Loock en sy munisipaliteit was tot onlangs in 'n stryd met die afbakeningsraad wat die Baviaans-, die Ikwezi- en die Camdeboo-munisipaliteit tot die Dr. Beyers Naudé-munisipaliteit wil laat saamsmelt.
Alles dui daarop dat dit gaan gebeur. As die DA dié streek verower, sal Jankovich-Besan dié party se burgemeester wees.
Gister het sy haar kommer uitgespreek oor die hele streek se te klein belastinginkomstebasis teenoor die baie regrukwerk wat gedoen moet word.
Dít, het sy bygevoeg, is 'n uitdaging wat sy baie ernstig opneem. "Met die samesmelting van die Karoo-munisipaliteite gaan die skuldlas toeneem. Ons kry nie hulp van die tesourie nie en sal innoverende maniere moet kry om ons inkomste aan te vul. Die lae inkomstebasis (uit belastings) is nie die oplossing nie."
Van Lingen streef na verbetering op grondvlak. Sy beskou die "skuif" van parlementslid na burgemeester nie as 'n afgradering nie, maar as 'n geleentheid om baanbrekerswerk te doen.
"Ons raak te gemaklik in die posisies wat ons beklee. 'n Mens kan nooit sê dat jy nie die beleid van die DA op alle gebiede wil toepas nie," het sy gesê.
In 'n derde verrassende stap het die DA Yolande le Roux, 'n gemeenskapswerker met korporatiewe ondervinding, as sy burgemeesterskandidaat vir die Koukamma-di-strik (wat Kareedouw en omstreke insluit) aangekondig.
Le Roux, 'n boorling van Thornham in die Tsitsikamma, is die nuweling in die groep.
"Die uitdaging is om die mense se vertroue te wen omdat hulle al soveel keer teleurgestel is. Die ander uitdaging gaan wees om dit wat die gemeenskap as probleme uitwys, reg te maak," het sy gesê.
Athol Trollip, DA-leier van die Oos-Kaap en burgemeesterskandidaat vir die Nelson Mandelabaai-munisipaliteit, het gister laat blyk dat bespiegelings dat die DA dié vroue om verkiesingsredes as burgemeesterskandidate gekies het, onregverdig is.
" 'n Kieskollege van 30 lede, wat uit nasionale, provinsiale en plaaslike lede bestaan, het die kandidate met vrae gepeper oor wat hulle aan die onderskeie munisipaliteite sal bied.
"Die DA weet nou dat hierdie kandidate uitsonderlike burgemeesters sal wees en dat die inwoners van hierdie onderskeie munisipaliteite hieruit voordeel sal trek," het Trollip beklemtoon.